Predkladacia správa

Daň z pridanej hodnoty tvorí relevantný príjem štátneho rozpočtu Slovenskej republiky. Výnos tejto dane v roku 2008 predstavoval sumu 4,62 mld. eur, v roku 2009 sumu 4,22 mld. eur a v roku 2010 podľa posledných odhadov predstavuje 4,17 mld. eur. Pokles príjmov z tejto dane v roku 2009 bol spôsobený najmä zhoršeným ekonomickým vývojom v dôsledku globálnej hospodárskej krízy spojeným s nákupnou turistikou občanov SR v Maďarsku, Poľsku a Českej republike, ale aj zvýšeným sklonom verejnosti k úsporám. Čiastočne sa pod tento stav podpísalo aj prijatie niektorých legislatívnych zmien, ktoré mali charakter protikrízových opatrení, napr. skrátenie lehoty na vrátenie nadmerného odpočtu zo 60 na 30 dní pre daňovo a odvodovo spoľahlivé subjekty.
 
Vývoj príjmov štátneho rozpočtu z dane z pridanej hodnoty výrazne podmieňuje najmä daňová disciplína platiteľov tejto dane. Voľný pohyb tovaru, služieb, osôb a kapitálu v rámci vnútorného trhu EÚ spôsobuje, že členské štáty čelia čoraz väčšiemu objemu daňových podvodov. Najväčšie podvody sa realizujú práve v oblasti dane z pridanej hodnoty vzhľadom na mechanizmus fungovania tejto dane, ako aj zrušenie hraničných kontrol v EÚ. 
 
Daňové podvody vo všeobecnosti, a špeciálne v oblasti dane z pridanej hodnoty, traumatizujú všetky oblasti ekonomického a spoločenského života, a to výpadkami príjmov štátneho rozpočtu, narušením zdravej hospodárskej súťaže podnikateľského sektora a reinvestovaním ziskov z nelegálnych aktivít do ďalších foriem kriminálnych činností.
 
Ministerstvo financií priebežne vyhodnocuje zistenia z aplikačnej praxe a v prípade potreby operatívne pristupuje k legislatívnym úpravám, a to aj formou skráteného legislatívneho konania. V poslednom období sa však ukazuje, že doterajšie snahy a nástroje na elimináciu tohto nežiaduceho stavu sú nedostatočné. Boj proti daňovým podvodom si vyžaduje razantný, nekompromisný, komplexný, no najmä koncepčný prístup všetkých zainteresovaných zložiek štátu.
 
Cieľom tohto dokumentu je preto navrhnúť sériu takých systémových opatrení a nástrojov na elimináciu daňových podvodov v oblasti dane z pridanej hodnoty, ktoré na jednej strane účinne a efektívne potlačia možnosti podvodných aktivít a zabránia ich ďalšej eskalácii, ale ktoré súčasne nebudú predstavovať administratívne prekážky rozvoju podnikateľských aktivít legálne podnikajúcich subjektov. 
 
Materiál sa predkladá na rokovanie vlády SR bez rozporov. Dňa 30.3.2011 sa uskutočnilo s Ministerstvom pôdohospodárstva a rozvoja vidieka SR rozporové konanie na úrovni ministrov, na ktorom sa rozpory vyriešili.